Skipulagsstofnun staðfestir ekki aðalskipulag Skipulagsstofnun hefur ákveðið að staðfesta ekki aðalskipulags-breytingu vegna stækkunar iðnaðarsvæðis á Grundartanga . Sveitarstjórn Hvalfjarðarsveitar barst tilkynning þess efnis fyrir nokkru , að því er fram kom á síðasta fundi sveitarstjórnar . Hvalfjarðarsveit hefur óskað eftir rökstuðningi Skipulagsstofnunar á að staðfesta ekki aðalskipulagsbreytinguna sem samþykkt var á fundi sveitarstjórnar 14. júní í sumar . Jafnframt hefur sveitarstjórn farið fram á það við Innanríkisráðuneytið að það hraði úrskurði sínum í kærumáli Sigurbjörns Hjaltasonar og Ragnheiðar Þorgrímsdóttur vegna áðurnefndrar skipulagsbreytinga , vegna íþyngjandi áhrifa þeirrar tafar sem kæran veldur . Eins og greint hefur verið frá í Skessuhorni fjallar sú krafa um meint vanhæfi nefndafólks í Hvalfjarðarsveit sem um málið fjallaði . Þá hefur einnig komið fram í Skessuhorni að bið er eftir iðnaðarlóðum á Grundartanga , að sögn talsmanns Faxaflóahafna , vegna tafa á meðferð mála tengdum breytingum á aðalskipulagi .